<classify> NCHI za Bara la Afrika, ikiwemo Tanzania, zimesema wakati umefika sasa kwa nchi zilizoendelea kuisaidia Afrika kujitegemea na kuliwezesha bara hilo kutumia rasilimali kwa maendeleo ya watu wake badala ya kuwa eneo la kupata malighafi ya kuhudumia viwanda vya mataifa tajiri.Waziri wa Mambo ya Nje na Ushirikiano wa Afrika Mashariki, Profesa Palamagamba Kabudi aliyasema hayo baada ya kushiriki Mkutano wa Mawaziri wa Maandalizi ya Mkutano wa Saba wa Kimataifa wa Tokyo kuhusu Maendeleo ya Afrika TICAD 7, uliofanyika kwenye Ukumbi wa Mikutano wa Kimataifa wa Pacifico jijini Yokohama, Japan.Aliongeza kuwa mkutano huo pamoja na mambo mengine, umesisitiza umuhimu ya uwepo wa miundombinu ambayo inaunganisha nchi za Kiafrika, ili kuliwezesha bara la Afrika kuwa na miundombinu ya usafirishaji imara na zenye kuleta tija kwa wote.Profesa Kabudi aliongeza kuwa mkutano huo, pia umezitaka nchi zilizoendelea kuongeza fedha zaidi kwa ajili ya kutoa huduma za kijamii, hususani katika nyanja za afya katika kupambana na malaria, kifua kikuu na Ukimwi na Afrika kuwajibika kuchukua hatua zote za kuhakikisha uwepo wa utawala bora, usalama na amani.Akifungungua mkutano huo, Waziri wa Mambo ya Nje wa Japan, Kono Taro alizipongeza nchi za Afrika, kwa kupiga hatua katika maendeleo kupitia ushirikiano na Japan.Alisema kwamba nchi yake itaendelea kuunga mkono jitihada zinazofanywa na nchi hizo ili kuziwezesha kufikia malengo, ikiwemo mapinduzi ya viwanda.Taro alisema kuwa ushirikiano kati ya Afrika na Japan kupitia mpango wa TICAD, umeendelea kuimarika tangu kuanzishwa kwa mpango huo mwaka 1993.Alisema kwamba ni matarajio yake Mkutano wa Saba utakuwa wa tija zaidi kwa pande hizo mbili.Nawakaribisha Mawaziri wenzangu Yokohama ambapo maandalizi ya mkutano wa saba wa kimataifa wa Tokyo kuhusu maendeleo ya Afrika yanaendelea.Jukumu letu ni kupitia na kupitisha rasimu ya Azimio la Yokohama na Mpango kazi wake ili hatimaye litunufaishe sote pale litakapopitishwa na Wakuu wa Nchi, alisema Taro.Waziri wa Mambo ya Nje wa Misri ambaye pia ni Mwenyekiti Mwenza wa Mkutano huo, Sameh Shoukry aliipongeza Japan kwa kuendelea kuandaa mikutano hiyo, ambayo ina nia ya kuifikisha Afrika katika mapinduzi ya viwanda na kuondokana na changamoto mbalimbali, ikiwemo ukosefu wa ajira kwa vijana.Naibu Mwenyekiti wa Kamisheni ya Umoja wa Afrika AU ambao ni miongoni mwa waandaaji wenza wa Mkutano wa Saba wa TICAD, Kwesi Quartey alisema kuwa mkutano huo unafanyika wakati AU inaendelea kutekeleza Ajenda 2063.  <topic>: KITAIFA 